khistorydata/jeongjo-sjw-relations huggingface dataset:
정조 23년
己未五月二十八日卯時上御誠正閣諸承旨持公事入侍時行都承旨李集斗左承旨洪義浩右承旨鄭尙愚左副承旨沈象奎右副承旨徐英輔記事官柳台佐李存秀洪奭周以次進伏訖象奎讀奏吏曹景慕宮朔祭獻官單子尙愚讀奏江華留守洪明浩狀啓茂長縣大同船無弊護送事英輔讀奏慶尙右兵使李普漢狀啓捉虎申飭事義浩讀奏平安監司韓用龜啓本罪人孟春奉嚴刑興陽縣減死定配事分書判付訖象奎英輔以無公事先退上曰今日之雨不但周洽雨勢亦頗徐徐尤爲好矣測雨器水深今至幾何義浩曰已爲二寸餘矣集斗曰夙夜憂勤之念如是憧憧豈無上天之感應乎上曰豈其然乎命書傳敎曰三次祈雨其應不忒朝晝及宵霏灑滂沱遠邇之普洽更切企祝測雨器水深旣過數寸祈雨之擧觀勢取稟事分付禮曹而雩祀壇進去獻官諸執事當依例論賞分付吏曹書入仍命持入祭報府及施賞前例台佐承命出持入命書傳敎曰雩祀壇獻官行左參贊鄭民始半熟馬一匹典祀官奉常判官金熙華執禮修撰曺允遂大祝應敎洪樂游各兒馬一匹祝史司僕僉正金履錫齋郞尙衣僉正尹載伋監察尹東壽各上弦弓一張贊者兼引儀黃稔謁者假引儀李儀逵各不粧弓一張守僕熟手令該曹米斗題給上曰注書一員何不入侍義浩曰下注書則式暇出去假注書一員則以上注書之已爲出仕不得備員入侍而留待堂后云矣上曰持公事入侍則注書例當備員使之入侍台佐承命出傳假注書呂東植進伏命書備局草記批答敎曰別使又當入去凡係使行時浮費另加裁減事令大臣今日籌坐詳爲議定而畿驛及沿路入把馬量宜減數仍爲定式凡百所費期於比前半減之地爲好而刑判返面時有所奏達今旣參坐亦令詳問可也上曰戶判及有司堂上李書九何不來會於籌坐乎知入也台佐承命出問回奏曰俱有實病云矣命退承史以次退出
정조 23년
己未五月二十八日辰時上御重熙堂戶房承旨入侍時右承旨鄭尙愚假注書呂東植記事官李存秀洪奭周以次進伏訖上曰今日之雨眞是喜雨尙愚曰然矣上曰亦必周洽矣尙愚曰不但遠邇之周洽昨夜細雨先潤地氣繼以霏灑功效倍常矣上曰民情欣悅可以想見尙愚曰然矣命書傳敎曰爲其究竟兼因做錯雖已處分亦過多日前判書趙尙鎭敍用又命書傳敎曰未肅拜判義禁許遞前望單子入之待下批牌招如有時囚卽爲決放仍命退承史以次退出
정조 23년
己未五月二十八日未時上御便殿左承旨入侍時左承旨洪義浩假注書呂東植記注官承膺祚記事官洪奭周以次進伏訖上曰今日測雨器已爲三寸六分而觀象監之謂以三寸三分何也此單子還給問其委折可也膺祚承命出傳命書傳敎曰是年是月是日卽我恭昭順烈端敬聖后復位後封陵敦匠諸臣復命之時也恭惟舟梁寶甲又在是年瞻望珠邱愴慕冞新昔在中廟朝有金淨朴祥之疏及至肅廟朝又有申奎之章而或因時事之扤隉或因廟議之低徊翠華空山沒世咨嗟我先朝特命中官守直別廟未幾金台南進言而聖意堅定縟儀載擧遂基我國家億萬斯年昌熾繁衍之茀祿洪祚猗歟盛哉適當是日之回薄如奉隔晨之警咳際玆方千之靈雨若有陟降之垂騭惟予伸誠寓感之方於何可展況於春初擬拜象設而未果至今耿耿又何可踰此月乎卽令宗伯之臣卜吉日遣大臣攝行酌獻之禮於溫陵而祝文文衡牌招撰進左議政贈領議政諡信度愼公守勤墓遣承旨致祭奉祀之人問名今日政本陵參奉作窠擬入嘗聞信度公祠宇有度支搆給之恩云亦令曹郞看視其能庇風雨與否以聞至於忠於所事仍成姱節如皇朝之徐輝祖地處者惟信度公是已故參判柳夢寅尙施贈諡之典何況信度公乎國舅之以忠臣旌閭事係創有之盛擧入侍史官往問于籌坐大臣卿宰僉議若諧分付卽爲擧行仍敎奭周曰爾須持此傳敎往問使之草記而金台南施以收錄之典亦爲如何此則問議于左右相錄入可也奭周承命先退上曰此傳敎精謄一本參奉肅拜時出給使之藏置於信度公祠宇可也命書傳敎曰政事當日爲之仍命退承史以次退出
정조 23년
行都承旨李集斗坐直左承旨洪義浩坐右承旨鄭尙愚坐左副承旨沈象奎內閣直右副承旨徐英輔坐直同副承旨未差注書柳台佐奉命在外金啓溫仕直假注書任百禧仕事變假注書弼聖賚仕
정조 23년
傳于鄭尙愚曰溫陵參奉入侍
정조 23년
李集斗以禮曹言啓曰溫陵遣大臣攝行酌獻之禮事命下矣酌獻禮吉日卽令日官池景喆推擇則來六月初四日爲吉云以此日擧行何如傳曰允信度公墓在西山地距陵所五里云府院君致祭先於明日爲之事分付可也
정조 23년
李集斗啓曰信度公愼守勤墓遣承旨致祭事命下矣何承旨進去乎敢稟傳曰左副進去仍詣陵所奉審以來而守令則當課農明日致祭時以畿驛察訪差送事分付
정조 23년
檢閱李存秀書啓臣敬奉聖敎自南郊之靑坡石隅由始興東面馬場川文星洞西面所下里至安山之草山面前坪所經諸處農形遍爲看審則昨今所得之雨洽爲二犁餘而始也祁祁宜於入土繼以霈然能得添渠高燥奉馬之地以外可得因此而移秧畎畝溝塍之間荷簑戴笠者往來不絶擧皆欣欣而且忙秧馬始動是白遣至於素無水根處則二犁之雨不爲不多而盡入於焦乾龜坼之中沾潤則浹洽而渟滀則無路若更得一霈之大霔則可以移揷第人力有難遍及姑於數三日之間繼得𩃎霈之喜則尤爲農家之大願云是白乎旀到處立馬招問老農則以爲今年之旱雖曰稍久節序差緩初伏尙遠一望此時移秧不可謂晩第自五月以後一向暵乾十七日浥塵以外更無點雨之所沾故雖是汚邪之處秧坂幾涸苗亦不無受損今雨昭蘇雖切萬幸而穰穰大登恐難期必云然而莫知其苗之碩農夫之常情故其言如是以臣所見者言之蓋苗之因旱而未移者每至節候之晩故自其在坂之時已有堅固成節之漸及其移揷也亦不能茁然今年秧苗則縱緣早旱未得茁長時候不催庚伏尙遠故苗亦有穉弱之意趁今移種又得陰雨而膏之則病者蘇蘇而茂畢竟大熟惟在來頭雨暘之時若是白遣其中陂澤灌漑之處則已有移揷而着根者今雨以後益有勃然之效田穀段兩麥刈蘇處或有已種豆太者姑無萌芽之出土其餘未種處則今雨以後當次第落種而農無遊手姑未暇焉木花段臣所經諸處別無以此爲業惟靑坡石隅多有種處擧皆茁茂是白齊傳曰知道
정조 23년
鄭尙愚以戶曹言啓曰是年是月是日卽我恭昭順烈端敬聖后復位後封陵敦匠諸臣復命之時也恭惟舟梁寶甲又在是年瞻望珠邱愴慕冞新昔在中廟朝有金淨朴祥之疏及至肅廟朝又有申奎之章而或因時事之扤隉或因廟議之低徊翠華空山沒世咨嗟我先朝特命中官守直別廟未幾金台南進言而聖意堅定縟儀載擧遂基我國家億萬斯年昌熾蕃衍之茀祿洪祚猗歟盛哉適當是日之回薄怳奉隔晨之警咳際玆方千之靈雨若有陟降之垂騭惟予伸誠寓感之方於何可展況於春初擬拜象設而未果至今耿耿又何可踰此月乎卽令宗伯之臣卜吉日遣大臣攝行之禮於溫陵而祀文文衡牌招撰進左議政贈領議政諡信度愼公守勤墓遣承旨致祭奉祀之人問名今日政本陵參奉作窠擬入嘗聞信度公祠宇有度支搆給之恩云亦令曹郞看視其能庇風雨與否以聞至於忠於所事仍成姱節如皇朝之徐輝祖地處者惟信度公是已故參判柳夢寅尙施贈諡之典何況信度公乎國舅之以忠臣旌閭事係創有之盛擧入侍史官往問于籌坐大臣卿宰僉議若諧分付卽爲擧行事命下矣發遣本曹郞廳申錫老使之搜訪本家看視祠宇則家在西小門內確橋本家以爲此是乙未年間朝家之所賜給而祠宇二間俱是覆瓦足庇風雨姑無頹圮之慮云矣敢啓傳曰知道
정조 23년
鄭尙愚以吏曹言啓曰來六月初一日行宗廟朔祭大祝前獻納尹益烈前正言尹涵塡差而時無職名令該曹口傳付軍職何如傳曰允
정조 23년
兵曹口傳政事副司果尹益烈尹涵竝單付
정조 23년
李集斗以弘文館言啓曰校理趙得永副校理朴崙壽旣有只推之命竝卽牌招察任何如傳曰允
정조 23년
李集斗以禮曹言啓曰三次祈雨後靈應如響甘雨霈然民事萬幸祈雨後有應則不待立秋卽行報謝旣有禮典所載雩祀壇報謝祭卽爲擇日設行而祈雨祭仍爲停止何如傳曰允
정조 23년
李集斗以禮曹言啓曰卽接宗廟署所報則卽者宗廟第十四室後北苑階三間許全然頹圮云正殿至近之地有此頹圮之患極爲驚悚不可無慰安之擧慰安祭不卜日來六月初一日設行而適與月朔相値矣朔望若値別祭則只行別祭事旣有禮文所載今亦依此例只行慰安祭而頹圮處待快晴卽爲擇日修改何如傳曰允
정조 23년
正言南惠寬疏曰伏以臣百無肖似最居人下言責之職固非其任而適値憫旱之時求助之聖念藹然於絲綸之間有可以孚感臣隣在臣分義惟當竭蹶趨膺隨事論列以效一日之責而日昨召牌妄犯違傲虛縻屢日一昧泯伏孤負實多悚惶靡措顧今宵旰一念冞勤三農之憂頻設賓對廣詢消弭之策方寸之禱仰格天心甘澍之應捷於影響萬品昭蘇群情胥欣臣於此時豈敢爲瀆擾辭巽之計而區區私義誠有所不可已者念臣頃叨憲職懲討方殷有非三司之臣所可言私之時而修撰韓用鐸徑尋鄕里之擧乃在此際僚議峻發聯陳駁正之論矣及夫用鐸陳疏自明而十行聖批逈出常格參疏諸臺同被責敎臣誠滿心惶恧無地自容又況伊時僚員日前入臺以此引義特蒙恩遞臣爲其代同一情勢同一職名而至於去就乃反不同則揆以廉隅豈有是理臺端一步鐵限在前百爾思量進身無路且使臣雖欲放倒廉義冒沒行公目下情理尤無供職之望臣之老父年近七耋素多疾病而春初輪行之症屢朔沈篤之餘雖幸少甦眞元大脫近緣朝晝之間涼燠不適脫着失宜越添毒感貼席叫苦頑痰塞胸寒熱交作食飮全却氣息凜綴臣方左右扶將寸心如灼離捨從宦其勢末由玆不得不疾聲呼籲於愍覆之下伏乞聖慈諒臣必遞之義察臣至切之情亟許鐫免俾便救護以安微分不勝幸甚臣無任云云省疏具悉爾其勿辭救護
정조 23년
己未五月二十九日辰時上御誠正閣諸承旨持公事入侍時行都承旨李集斗左承旨洪義浩右承旨鄭尙愚左副承旨沈象奎右副承旨徐英輔記事官金啓溫假注書任百禧記事官李存秀洪奭周溫陵參奉愼昌烈以次進伏訖象奎讀奏慶尙監司申耆狀啓東萊府使金觀柱到任事咸鏡監司具㢞狀啓咸興判官金基豐到任事尙愚讀奏江華留守洪明浩狀啓古阜郡守大同米所載船無弊護送事集斗讀奏京畿監司李在學狀啓雨澤事全羅監司李得臣狀啓故參判金忠秀妻羅氏旌閭豎立事義浩讀奏東萊府使金觀柱到任事咸鏡監司啓本安置罪人興孫物故事命書判付訖上曰溫陵參奉進前昌烈進伏奏職姓名上曰汝爲府院君之幾代孫乎昌烈曰十一代孫矣上曰昨日傳敎汝果見之乎代數雖久遠汝心想多愴感矣昌烈曰然矣命昌烈先退上曰今日之雨果好矣集斗曰今則果浹洽矣上敎義浩書傳敎曰旣旱而雨雨且霈然焚灼之餘曷勝欣聳得雨之後憧憧用心還有甚於未雨之前答天地敷錫之眷軫生民利厚之本惟在於田功之盡人力顧今揷苗若趁來旬亦可望豐年之穰穰民之窶矣易於失時則其責在官不在民爲守宰者衫履南畝補乏警怠果不負分憂之責乎阿之野不闢齊黜其大夫從後考驗當用懲一之典令廟堂先飭諸道無或有自干者仍敎曰天降好雨豈無仰答之道乎此傳敎卽爲書送于大臣俾有實效之意書通于諸道臣處可也仍命退諸臣以次退出
정조 23년
行都承旨李集斗坐左承旨洪義浩坐直右承旨金翰東坐左副承旨鄭尙愚坐右副承旨沈象奎坐同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
王大妃殿惠慶宮中官殿藥房口傳問安答曰知道
정조 23년
洪義浩啓曰行大司憲宋煥箕在外執義李貞運掌令姜世綸呈辭掌令金晦彬持平南履翼未肅拜持平金履載未署經監察茶時之意敢啓傳曰知道
정조 23년
徐英輔啓曰御營廳將官來言今日本廳軍兵日次私習云矣敢啓傳曰後日次爲之
정조 23년
傳于李集斗曰禮房承旨馳詣宗廟景慕宮奉審摘奸以來
정조 23년
傳于沈象奎曰諸承旨持公事入侍
정조 23년
沈象奎啓曰諸承旨持公事入侍事命下而六房無公事不得入侍之意敢啓傳曰知道
정조 23년
傳于沈象奎曰溫陵奉審進去承旨入侍
정조 23년
吏曹口傳政事景慕宮令徐潞修工曹正郞趙鎭完相換
정조 23년
傳于李集斗曰承旨前望單子入之待下批牌招察任
정조 23년
以漢城府民家頹壓別單傳于鄭尙愚曰恤典令該廳卽爲分給事分付
정조 23년
李集斗以禮曹言啓曰雩祀壇報謝祭不待立秋卽爲擇日設行事草記允下矣吉日令日官金宗周推擇則來六月初六日爲吉云以此日設行事知委何如傳曰允
정조 23년
李集斗以禮曹言啓曰贈執義李光輪贈諡事收議草記批旨內兩大臣之議差有異同卿等指一附陳意見可也事批下矣更考公私文獻則伊時事蹟備載於國朝寶鑑再造藩邦誌及先正臣趙憲年譜先正臣金尙憲所撰李大濬墓誌中國乘野言俱爲徵信之明證而贈官旌閭可見當時之公議在朝家樹風奬節之意合施節惠之典矣臣等謏淺之見別無異同而事係恩典上裁何如傳曰依議施行可也
정조 23년
李集斗以承文院都提調意啓曰本院提調近甚數少或有回咨査對之事無以推移擧行進賀使行亦在不遠議政府左參贊鄭民始兵曹判書金文淳刑曹判書李祖源判敦寧府事金載瓚知敦寧府事李秉鼎工曹判書黃昇源行大護軍蔡弘履戶曹判書趙鎭寬漢城府判尹徐邁修行大護軍李鼎運禮曹判書徐龍輔行司諫院大司諫閔台爀行護軍李祖承吏曹參判李書九工曹參判李義弼行成均館大司成李晩秀行護軍李益運竝還差上護軍趙尙鎭行承政院都承旨李集斗禮曹參判金勉柱行護軍南公轍金達淳亦爲差下使之察任何如傳曰允
정조 23년
李集斗以內醫院都提調提調意啓曰內醫吳天根術業精明御醫陞差何如傳曰允
정조 23년
徐英輔以兵曹言啓曰今五月各廳堂下武臣朔試射臣曹連因有故不得設行之意敢啓傳曰知道
정조 23년
徐英輔以兵曹言啓曰卽接東道參軍張東玉牒報則御營廳所授惠化門北邊第九城廊近處體城五間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 23년
徐英輔以備邊司言啓曰頃因嶺南匠稅査實狀啓判付問于戶曹則嶺南外匠稅只在於湖南云故替徵與否行會該道矣卽見全羅監司李得臣狀啓則以爲全州等三十二邑案付匠額及錢米布捧納之節竝皆懸錄於成冊中而他匠移徵雖或無多同里替徵與良保代定之弊幾乎無邑無之或有自官替當之邑若其以元匠收稅處則絶無而僅有該曹則計其案付而依例收捧各邑則只憑虛錄而不敢減摠額雖不多而病民則多道雖不同而爲弊則同弊端今旣呈露變通在所不已修成冊上送備邊司竝令稟旨分付爲辭矣取考其成冊則各邑匠保五百九名內八名元匠時存五百一名良私塡充店戶爲三百四十五戶匠稅錢六百四十四兩四錢五分內四兩時存元匠處收捧二兩三錢巫女處收捧五百七兩三錢良私保處收捧五十一兩八錢五分自官防納七十九兩店戶處收捧納于戶曹匠稅米一百三十五石內二石十一斗五升元匠處捧納八十五石九斗六升五合良私保處捧納四石六斗自民庫擔當十六石十三斗八升五合自官防納二十五石四斗店戶處捧納而會錄元會矣更考其各邑良私保每名所捧米木數爻則米之六斗以下木代錢之二兩三錢以下在各該保人不可謂之苦役雖以店戶言之旣除煙役每戶收合亦未必爲痼瘼而嶺南之特許蠲罷蓋以其稅出無名則今不可異同而第念但罷其稅不善區處則民無實惠而皆歸於各樣募屬事之無義孰甚於此嚴飭道臣米之六斗以上錢之二兩三錢以上一竝減除一通以米則六斗錢則竝後錢二兩三錢奴保則一兩爲定明白曉諭後各編該邑元伍黃白之代店戶所收則一依他戶役例平均定給以補民庫時存元匠及巫女處所捧其數雖些依前仍置至於民庫防給與自官防納自歸除減以此分付於該曹該道何如傳曰允
정조 23년
徐英輔以備邊司言啓曰頃因全羅監司李得臣狀啓南原長水民家失火登聞遲滯委折査實後營邑間草記論罪事奉承判付有所行會矣卽見該監司所報則以爲南原上番巖距本府爲六十里失火在於二十三日該倅摘奸在於二十四日而報營狀牒塡以二十五日營下之距該府爲一百四十里故二十六日來呈遣幕屬使之摘奸慰諭饋給第六日始還現長水失火亦在二十三日而任北面距該邑爲五十里該邑距營門又是一百五十里該倅摘奸後報狀成於二十五日者來呈於二十七日發遣幕屬摘奸一如南原之爲而第五日來現故初五日封啓而近來奸民或以挾戶分稱兩戶或有完戶混稱盡燒之弊故莫重啓聞不敢疎率未免稽遲兩邑倅果能趁卽擧行而摘奸往來之際自爾費日董飭不嚴陳聞差緩之罪惶懍震惕恭俟處分爲辭矣今以報辭觀之則兩邑報營不至稽滯而營裨回告之在於第六日第五日者未免過費日字不飭之責當在道臣該道臣從重推考何如傳曰允
정조 23년
徐英輔以備邊司言啓曰因狼川居民吉來福原情有査實草記之命矣內司官員書員及吉來福處詳細査問則吉來福所告內以爲壬子年間興販次貿取私養木二百六十一株作筏流下之際爲內司下隷所奪故爲推價本往訴內司則自內司至於移送法司而其後又聞價本一千四十四兩已有上下之判付而次知輩中間偸食不爲出給故事甚冤枉有此呼訴云內司書題李鳳頭書員南宗裕所告內以爲壬子年間公用次定差人下送關東之際聞吉來福爲名漢材木二百六十一株偸斫流來爲春川官所屬公云故報于本司發關取來矣不意吉漢忽來內司謂不給價多般作梗故不得已移送法司以爲勘繩之地又於昨秋行幸時吉漢肆然擊錚自刑曹取考其前後文跡以誣罔天聽之罪至於照律刑配自初事狀如斯而已至若價本上下之說屬公之木豈有給價之理此則不待多辯自歸落空次知偸食之說尤爲皮不存之毛云矣更考秋曹文案則癸丑年因內司移文行査本道而屬公委折果如李鳳頭等之所告昨年秋又因吉來福之欺罔天聽照法勘處亦爲的實矣法司處決不止一次前後文案又如是昭在而敢生僥倖之計誣罔呼訴之狀尤極可痛更爲出付該曹使之照律嚴勘何如傳曰允
정조 23년
徐英輔以備邊司言啓曰本司草記各宮房奴屬憑藉貿易作弊委折査實事批旨內牛肉勒買之弊嚴禁何如則猪廛行惡又發現勿論多寡疎數名以宮房之屬一有干禁者其律宜用加於凡民幾倍矣內司奴屬及首奴漢令刑曹用右律犯科宮奴亦令該曹嚴治猪廛若此從前嚴禁之懸房亦必依舊卽爲査問草記事命下矣懸房市民等卽爲招致査問則所告內各宮房下屬作弊之習庚戌甲寅朝飭申嚴而近年以來弊復如前明禮宮壽進宮於義宮龍洞宮貿易奴子等所率差人逐日輪行於各懸房憑藉貿易虛張其數減價勒買而斤兩則不用稱子任自割去間或轉賣他處現捉於法司價錢亦不趁卽備給雖以卽令未捧者言之各宮些少外上不敢一一指告而龍洞宮奴屬處外上爲一百四十兩此外又復創出防錢名色差人等瞰其賣買旣盡未及新屠之時必以難得之物件猝地求索肆行恐喝故不得已以十文五文錢給送以爲彌縫之計而四宮如此故各宮房差人等轉相視效便成常例一懸房每日所費不下二三兩通計各懸房則幾近三四十兩此爲難支之痼瘼故昨今年屢訴內司捧甘申飭而惟於義宮自去月不以差人使用其外各宮則與前無異云故各宮奴子差人等又爲捉來嚴問則奴子等皆爲推諉於差人差人等皆爲無辭自服大抵諸般作弊專由於差人之使用而此皆無賴之類日入市肆討索作拿便作渠輩之生活矯弊之道惟在於永除其名色而前後申禁非止一再甲寅飭敎尤爲嚴截所謂差人俾不得現形於懸房而宮奴輩終不自貿復縱差人依舊作弊至於防錢又是甲寅以前未現發之事而典僕之稱冤則此一款最爲切骨法綱所在萬萬駭痛外此各官房則差人或有或無而有差人處其所作弊大體同然犯科之差人宮奴行首所任等竝依甲寅受敎令該曹分等科治當該不飭之次知中官令該府拿問嚴處懸房人等雖爲屢訴於內司往來之差人不爲依定式捉告於該曹一體科治此後則防錢等弊自內司各別糾察痛加禁斷而若復襲謬使典僕等卽爲來告本司以爲草記論勘之地事分付何如傳曰允其中不飭尤甚之次知中官爲先削名內府而犯科漢之査囚內司者令該曹嚴刑定配所謂外上與防錢等一一官庭推給事分付可也
정조 23년
徐英輔以壯勇營言啓曰闕內各門摘奸將校來告內東所假房直換佩南所房直門牌自金虎門入來云闕門事體何等嚴重而常時全不申飭致有此換佩攔入之擧事極駭然當該兵曹入直堂上從重推考郞廳拿處守門將亦令該府拿問嚴勘傳曰允卿則以都相一時摠察摘奸執頉而爲本兵者常時不能檢察以致門禁之蕩然當該兵判亦爲推考可也
정조 23년
徐英輔以御營廳言啓曰本廳字內惠化門北邊第九城廊近處體城五門許頹圮處令繕工監以把子堅實圍排分授軍門卽速修築而把守軍兵亦令該軍門量宜定送限修築間各別守直事自兵曹草記矣修築則待晴擧行而出番鄕軍二十名將官率領限修築間輪直嚴加把守之意敢啓傳曰知道
정조 23년
洪義浩以義禁府言啓曰慶尙道徒流案中安義縣定配罪人宋益鼎名下放字書下矣宋益鼎放送事分付該道道臣之意敢啓傳曰知道
정조 23년
己未五月三十日卯時上御誠正閣藥房入診入侍溫陵奉審承旨同爲入侍時藥房都提調沈煥之提調金文淳副提調李集斗左副承旨沈象奎記事官柳台佐記事官李存秀洪奭周以次進伏訖上曰他承旨入侍出榻敎賤臣承命出傳右副承旨徐英輔進伏煥之曰甘霈之後日熱漸盛聖體若何上曰一樣矣煥之曰寢睡水剌之節何如上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰醫官使之入診何如上曰置之上敎象奎曰成墓之在陵所不遠之地者一自封陵之後陵官輩禁其祭祀及改莎等事年前致有木根侵逼墳塋之患云豈可成說乎思陵局內之鄭山亦許望祭況溫陵本宅乎承旨進去時與成愼諸人遍審後嚴加申飭可也煥之曰年前已有飭敎想或遵行矣上命象奎先退上曰今番之雨誠萬幸矣煥之曰浹洽之外注下亦甚穩好尤可幸矣上曰溫陵復位之舊甲重回故予有愴感之懷昨者有所下敎矣煥之曰伏讀筵敎臣等不勝欽仰萬萬矣上曰金亮行有當日上疏云而考閱則無殊可怪也煥之曰醫學同參金守儉之孫宗友年今二十四醫術亦頗精明矣上曰除職可也醫官有加出見窠乎煥之等曰姑無見窠云矣上命集斗先退煥之曰前載寧郡守宋欽書先正臣文正公宋時烈之奉祀孫也以其老母之沈病不得將還其鄕方留滯京旅云伏念朝家所以特恤先正之家恩數每出常格之外而今其後孫無祿仕之人如欽書者合有調用之道矣上曰依爲之出擧條煥之曰故相臣文敬公鄭澔之家近甚零替其子孫無一人立朝者年前自朝家有此家人收用之敎而前參奉鄭復煥以故相之曾孫自少才行爲士流之所稱詡今則年老而尙未見調矣上曰文敬家豈可無立朝之人六品窠調用以爲官享之地可也出擧條煥之曰江華留守洪明浩有所牒報於藥院以爲監艾醫官斫出封山之松木潛作私用之艾膏當該醫官卽爲汰去書員除名下送云矣醫官因其私煎艾膏犯斫禁松則該留守固宜論列其罪狀以報本院本院亦當草記論罪以爲痛懲嚴勘之地而醫官雖微係是御醫也書員亦爲藥房所屬則該留守豈可直以汰去與除名下送等語無難登諸報牒有若該司間尋常移關者然乎事體所在極爲未安江華留守洪明浩從重推考何如上曰依爲之出擧條煥之曰迺者悶旱疎放之時多有曠蕩恩數而故重臣宋載經之子益鼎以報恩倅時事尙在罪謫中矣上曰承旨出去後分付該府徒流案書放字以爲擧行之地可也上曰左承旨入侍賤臣承命出傳左承旨洪義浩進伏上命書榻敎曰江華留守洪明浩從重推考仍敎文淳曰今番都政邊將窠果爲幾許乎文淳曰見窠似不過十餘矣命退諸臣以次退出
정조 23년
己未五月三十日辰時上御重熙堂右承旨入侍時右承旨鄭尙愚記事官金啓溫記注官金景煥記事官洪奭周檢校提學鄭民始以次進伏訖民始曰日間聖體若何上曰一樣矣民始曰寢睡水剌之節何如上曰一樣矣今番雨澤可謂普洽而卿爲雩壇獻官得此甘霈於卿亦與有幸矣民始曰望雨之餘霈然均洽實仰默禱之誠格矣上曰備局庚辰以後謄錄入之賤臣承命出持入命書榻敎曰景慕宮令徐潞修令該曹口傳相換民始曰今春冬至使行回還時本監監生李鼎德購得本監所用方書二百餘卷來納書冊貿納監生與譯官自本監請賞乃是前例監生中鄭忠殷金宗信兩人亦納律曆淵源三帙非但冊是巨帙亦多效勞於本監者在前如此之類亦多請賞之例李鼎德資品已高合施實職其餘二人及譯官李光奎竝合加資而係是恩典不敢直請天文學兼敎授有窠取才差定新有節目而監生中金泳雖短於講論最明於推步監公議皆云當屬此人而若取才則無得參之望依舊例以此人差定前以七政曆閪失事各年首任久任筵稟汰去矣此是多年隨行稍稱慣熟者罪是無妄罰亦已行永汰可惜竝令還屬貿來書冊價以不虞備會減之意前已出擧條行會卽爲依數會減之意知委何如上曰依爲之出擧條命退諸臣以次退出
정조 23년
行都承旨李集斗病行左承旨李書九坐右承旨洪義浩坐左副承旨金翰東坐直右副承旨沈象奎坐同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
禮曹今六月十八日惠慶宮誕辰陳賀時應行節目參考前例磨鍊擧行何如判付啓旣承慈敎當順慈意今年亦以自內進表裏磨鍊爲良如敎
정조 23년
傳于沈象奎曰吏兵房承旨入侍
정조 23년
傳于沈象奎曰左副承旨入侍
정조 23년
沈象奎啓曰卽見吏曹歲抄單子啓下者前參奉元有朋罪目中判付謄書處有三字落漏一字誤書奏御文字何等審愼而有此錯誤臣之矇然捧入不勝惶恐而當該吏曹堂上不可無警推考何如傳曰允
정조 23년
沈象奎啓曰慶尙道暗行御史書啓吏兵曹堂上入來回啓事命下矣行吏曹判書洪良浩謂有身病不爲入來參判李書九以次堂例不得回啓云何以爲之敢稟傳曰今聞承宣言判堂實病勢難入來云大於此之回啓亞堂替行卽是應行事也何敢若是逡巡致煩酬應乎吏曹參判李書九推考使之入來回啓近來繡啓之必命大臣備堂銓官入侍回啓卽重民事之意而今之人看作不易之典今番則別單分下廟堂及該曹書啓直講下攸司稟處守令外依近例令銓官稟處可也
정조 23년
以校理趙得永副校理朴崙壽牌不進罷職傳旨傳于沈象奎曰只推
정조 23년
沈象奎以吏曹言啓曰卽伏見慶尙道暗行御史金羲淳書啓則慶山縣監金仁柱永川前郡守李秉淳比安縣監鄭時養聞慶縣監宋倫載新寧前縣監南正和等罪狀繡啓旣請令攸司稟處今無可論本道沿路邑中柒谷府使金光運以人固柔善政欠綜察種租之不得移轉而民有失農之歎稅米之不能信令而吏售添價之奸爲辭其憒劣不堪任之狀有難仍置罷黜本道荐歉邑中大丘判官洪景斗以饋賑之日莫察外倉之闕粥抄戶之際間多無籍之向隅合施譴責之典爲辭龍宮縣監金獻祚以房嬖之馱送吏錢之假貸不無瑣細之謗爲辭兩邑守令賑事之不勤官政之多疵不可以略有褒語竝爲曲恕令該府拿問處之栍邑中迎日縣監李弘達以以鹽代醬有違賑法爲辭本道荐歉邑中奉化縣監蔡弘直以倉吏作奸頗欠束濕爲辭本道沿路邑中昌寧縣監李田秀以堤堰之疏濬或疎爲辭竝推考監司申耆以鍊達之規循常做去勤勵之政方便應接留意於糴弊之源而還寢加作悉心於賑濟之方而務盡懷保第玆一二邑不法之容置焉可無不察之責爲辭道臣體重而繡啓旣以失於刺擧爲咎推考其餘栍邑及本道他道沿路二十二邑守令六驛察訪等旣無優異之績亦無顯著之疵竝姑置之書啓中柒谷府使金光運之運字書以遇字奏御文字有此人名之錯誤大是不審當該御史金羲淳從重推考何如傳曰允柒谷倅金光運入於擇差秩云矣反登繡啓固可駭也見其人甚老鍊爲先推考更觀來頭大丘龍宮兩倅拿處事捧供還任之間課農曠務爲先推考慶山等倅今番以直下攸司之致不入於罷拿中無異已遞之官其中在任者改差今政另擇待下批明日給馬下送善山府使朴命燮之聲績玄風縣監張錫胤之綜約俱甚可嘉前豈不諭乎出自侍從者必多善治比諸蔭倅誰之不若竝陞敍已陞敍者準職興海郡守鄭致愚旣得不愛錢之褒斯過半矣待見職準瓜陞敍名雖郵官驛屬亦民治有廉聲宣示嘉奬李光斗李功懋待準瓜依連上守令例內移軍威縣監具得魯之爲治不負特補內下上弦弓一張賜給可也
정조 23년
徐英輔以兵曹言啓曰卽伏見慶尙道暗行御史金羲淳書啓則慶州前營將金魯岳趙稱貸民錢仍爲不報者金魯岳則三百兩而稱以補賑趙則六百兩而官民假貸有駭聽聞竝令道臣照數推給俾懲後弊爲辭毋論補賑與私用稱貸民錢已是蔑法而遞歸旣久尙不報償者尤萬萬駭然竝令該府拿問嚴勘其所貸之錢亦依繡啓申飭該道道臣以爲卽卽推給之地大丘營將金處純詗盜頗勤雖著剛明之譽戢校不嚴間多侵擾之患爲辭詗盜之政雖云頗勤戢校之際有此不飭令該府拿問處之其餘中軍營將別將等別無表異之績亦無顯著之疵尙州前營將李烷方在拿來中竝置之何如傳曰允
정조 23년
徐英輔以兵曹言啓曰五衛將朴宗撤忠翊衛將金天肅景福宮衛將任百慶俱以病難供職呈狀乞遞慶熙宮衛將朴命植除授在外過限未上來竝改差何如傳曰允
정조 23년
徐英輔以兵曹言啓曰陞資拜營將者準瓜前以不職遞罷則勿計朔數多少還收資級載在法典矣前洪州營將沈公燁旣已罷黜所授加資依例還收之意敢啓傳曰知道
정조 23년
傳于沈象奎曰政事當日爲之
정조 23년
有政吏批行判書洪良浩病參判李書九進參議未差右副承旨沈象奎進啓曰判書洪良浩病不來參議未差小臣獨政未安何以爲之敢稟傳曰仍爲之參議前望單子入之以朴吉源爲修撰南履翼爲副修撰金處巖爲兵曹正郞韓用鐸爲奉常正宋景載爲漢城判官鄭復煥爲漢城主簿李海淸爲典籍朴基成爲中和府使尹載伋爲慶山縣令徐興輔爲聞慶縣監李集玉爲比安縣監朴基正爲進賀兼謝恩副使韓致應爲書狀官金錫黿爲律學敎授承文提調鄭民始金文淳李祖源金載瓚趙尙鎭李秉鼎黃昇源蔡弘履趙鎭寬徐邁修李鼎運徐龍輔閔台爀李祖承李義弼李晩秀李益運李集斗金勉柱南公轍金達淳以上竝單付武烈祠參奉張德來單付
정조 23년
以進賀兼謝恩使望筒傳于沈象奎曰往役何敢辭乎上護軍趙尙鎭爲正使
정조 23년
再政以李東煥爲持平沈周賢爲工曹佐郞趙鎭寧爲尙衣僉正閔斗爀爲景慕宮令洪百淳爲典牲判官兼養賢主簿李海淸進賀兼謝恩使趙尙鎭竝單付
정조 23년
兵批行判書金文淳進參判朴基正病參議朴奎淳入直參知嚴耆病同副承旨徐英輔進以李命鎰爲僉知鄭周誠爲宣傳官金致五爲五衛將李鎭邦爲忠翊將金逢哲爲景福將宋秀弼爲慶熙將趙得永爲文兼李文爀爲管城將白思祖爲慶尙左水虞候具綱爲洪州營將同知曺學臣安致宅大護軍趙心泰護軍吳載徽申潤國副護軍申獻朝申大尹尹行元李郁延李尙說鄭彦衡柳得恭皮聖麟李惟鑑副司直李益恢洪秉益李垿副司果李東煥副護軍白東遠訓鍊正李石求以上竝單付前營將沈公燁折衝今降禦侮
정조 23년
再政以李蓍明爲訓鍊僉正金尙裕爲訓鍊判官
정조 23년
傳于沈象奎曰承旨前望單子入之待下批牌招察任
정조 23년
以水原留守徐有隣狀啓本府整理穀留庫條中米租太特許加分安山等五邑農糧種子令道臣就留庫中綽略俵助令廟堂稟旨分付事傳于李書九曰依狀請施行事回諭
정조 23년
傳于沈象奎曰玉堂在外及未肅拜人許遞與未差之代前望單子入之待下批牌招察任
정조 23년
沈象奎以弘文館言啓曰校理趙得永副校理朴崙壽旣有只推之命竝卽牌招察任何如傳曰允
정조 23년
玉堂前望單子入之副應敎韓用鐸校理沈奎魯副校理金銑落點
정조 23년
李書九以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓一戶恤典錢二兩依例題給之意敢啓傳曰知道
정조 23년
沈象奎以內醫院都提調提調意啓曰故議藥同參金守儉孫宗友今年二十四云矣依下敎金宗友議藥同參加差下令該曹口傳付軍職冠帶常仕何如傳曰允
정조 23년
沈象奎以觀象監提調意啓曰天文學兼敎授李景愚六品遷轉代本學三曆官敎授金泳術業精明依例差下使之付軍職冠帶常仕何如傳曰允
정조 23년
徐英輔以訓鍊都監言啓曰本局分授都城肅靖門西邊第七城廊近處體城四間許頹圮處今六月初二日爲始改築之意敢啓傳曰知道
정조 23년
狼川縣監安廷善疏曰伏以臣蒙騃一庸品耳以地則至單寒以才則至儱侗僥倖一第已踰涯分講製六年偏被陶鑄人器百不似而迺殿下拂拭之墻壁四無依而迺殿下庇覆之以至六品之階亦出千載之數歷揚臺省榮寵曠絶中夜思惟感涕被面況於父母周甲之年獲蒙聖慈錫類之恩一麾便近五歲榮養瞻望雲天闔門攢祝而逖違耿光亦旣多年犬馬之戀長結于中惟是一分之報效在於職事之殫竭而年淺識蔑觸處昏謬徒費厚廩無一事爲居常悚恧惟譴何是俟今於詢蕘之下顧何敢隨衆投匭以益妄言之罪而十室之邑衆瘼咸萃田制也軍政也稅納也弊到極處民邑俱困而覆盆之情無以自達於天日之明臣若瀆擾是懼囁嚅不言惟玆之弊將無釐革之期而亦非所以仰體分憂之義不揆僭越敢此呼籲惟聖明垂察焉所謂田制關東之地介於嶺海山多野小土瘠民貧生利凋殘彼此同然若其未量之邑最多難支之弊而難支之中玆土爲甚蓋其沙石磽确之地旣無陂塘灌漑之利而加以經界紊亂陳起無別前之元帳付田畓五百三十六結五十五負六束今爲實民結一百四十三結五十六負一束其餘三百九十二結九十九負五束爲各樣免稅與各年舊陳浦落而陳浦之數三分居二以今之地無遺利寧有是理而虛實相蒙發覺無人上以賦役不均下以殘獨偏苦末流之弊莫可收拾大抵甲子量案極其混淆之中又況年久束閣無由考據流來謬例間五六年差出頭民收捧單子每當此時奸猾舞弄某甲之田幾負某乙之畓幾束恣意高低觀勢加減以是之故土着豪右田多而負小殘民下戶田小而負多薄土反爲美畓而間間隱漏下田入於高摠而在在廢棄利歸於大戶害及於小民而小民蚩蚩無勢無知東西莫分控訴無門則一遇歉歲家室莫保而雖以災政一事言之以其無踏驗之故未嘗有災實之別如當歉荒之時則執之以假令分之以混同實惠難以下究奸弊易於中生思之及此萬萬驚悚而民情之幽鬱孰有大於此者乎凡田之每二十年改量災傷之以八九月踏勘設法之意槪可知矣旣無量案又不踏驗則百弊層生勢所必至臣於莅任之後深究受病之源與前後道臣以面以牒爛加商確而終未得其方便迄于今而因循然如欲詳査其陳處當陳起處當起不至於歇者長歇苦者長苦則改量之外更無他道而積痼之弊亦難猝乍間變通儻令今年量一里明年量一面漸次釐正徐圖矯救則便於民而利於農豈云淺淺乎哉所謂軍政一境民戶都不過二千餘戶而若夫徵番與身役之數則京而各衙門上番軍及納番保人爲二百五十七名各司所納雜色保人及納番軍官爲三百二十二名外而巡營防營納番軍官爲四十六名鎭屬諸將官勸別武馬兵馬丁束伍軍爲五百六名三驛吏卒爲三百五十名官屬爲一百二十名其他藥漢保各色匠人校奴婢鱞寡孤獨病廢各樣應頉者爲四百九十名幼學爲名爲九百五十三人校生爲名爲八十人統計各樣各色恰爲三千一百三十餘名之多而今以二千餘戶之民當三千百餘名之役無告小民一室之內或有二三軍役如是而民安得息肩邑安得成樣而況他邑之軍額移一痼疾今春之輪症多數有頉飭敎鄭重奉行時急査櫛冒稱之類充彼闕額之代宣布字恤之恩期於安業之地而如瑞山來騎兵二名坡州來騎兵二名原州來騎兵一名橫城來步兵一名杆城來陞戶一名數雖零星弊則滋甚還送於各其邑俾紓一半分民力斷不已也所謂稅納邑處沿江之故戶曹納稅大米五石田米四十石太三十五石宣惠廳納大同田米八十七石黃太十石零禁衛營納保田米三十八石御營廳納保太十一石每年船運上納而磨鍊捧上在於出賦之後正當方農之節窮春民間甁罌俱空催科日急鞭扑狼藉豐登之時尙患如此飢荒之年不言可想而至於保米之役一名所納竝元雜費合爲八斗零者以其納米之難一定保役逃散紛如里族之徵首尾相續當農撓民孰甚於是而況且峽江淺窄異於下流險灘種種惡名齒齒雖値水漲輒患臭載許多弊端有難毛擧從容矯革不容少緩而臣聞年前伊川安峽楊口等邑之船運爲弊處入於詢瘼之下皆以純錢代納云特軫殘民十分之急克施朝家一視之澤則在京司別無小損在民邑實爲大惠矣臣於是又有所不得不附陳者夫衣食不可廢一農桑俱係本業五畝之宅樹之以桑鄒聖之訓也多種桑柘勤力養蠶朱子之戒也而地或有異種不得法無衣無褐卒歲沒策此其勢之所必然而峽土瘠薄樹木不茂略干蠶農全取山桑生計之蕭條衣食之苟簡未有如此土之甚者京營門之貿斫弓槊桑木便成一部定式年年斫伐不下於四五百株而如斫四五百株則加斫數爻殆近於二三百株然後除却擁腫屈曲擇其木理堅緻長短廣狹方可稱於分數云噫彼無知之民雖貪厚價苟活目前一年二年若此不已則來頭之弊將至於無桑而後已每年培植非曰不勤見今童濯在所當念弓槊木貿斫一款分付各軍門姑限數十年勿爲分定於本縣一以爲長養取用之地一以爲重民衣食之本焉臣無任云云省疏具悉疏陳皆有意見許令廟堂草記稟處
정조 23년
己未六月初一日卯時上御誠正閣吏兵房承旨入侍御史同爲入侍時右副承旨沈象奎同副承旨徐英輔記事官金啓溫李存秀洪奭周嶺南暗行御史金羲淳以次進伏訖命書傳敎曰吏兵批歲抄點下者依例捧傳旨仍敎羲淳曰嶺南昨年年事果如所聞而民情何如耶羲淳曰年事則比兩湖似亦尤甚而民情則不甚遑汲亦無捐瘠之入聞者大抵近來人心雖在極艱難之中各能謀生此爲可幸矣上曰吏兵曹堂上尙不入來乎判堂如果難强雖亞堂可以回啓斯速入來之意催促可也賤臣承命出飭上曰書啓則待銓堂入來當以草記稟處御史則姑爲退去也仍命退諸臣以次退出
정조 23년
己未六月初一日辰時上御重熙堂左副承旨入侍時左副承旨鄭尙愚記事官金啓溫李存秀洪奭周以次進伏訖上曰亞銓尙不入來乎尙愚曰聞到朝房而以爲旣有行公長堂則不可替行回啓之事云以此引義不爲入來矣上曰判堂果有實病云耶尙愚曰聞有實病日前以代撰入來而所見果難强矣命書吏曹草記批答訖又命書御史書啓判付仍敎曰繡啓中直請令攸司稟處者旣已啓下禁府則自當直爲拿囚自該曹不必更爲擧論外此守令使之回啓稟處以復古規事分付仍命退承史以次退出
정조 23년
都承旨未差行左承旨李書九掌樂院褒貶進右承旨洪義浩坐直左副承旨金翰東坐右副承旨沈象奎坐同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
李書九啓曰臣書九以掌樂院提調褒貶坐起進去下直之意敢啓傳曰知道
정조 23년
吏曹口傳政事以尹益烈爲奉常正居昌縣監李普源比安縣監李集玉相換
정조 23년
備邊司壯勇大將趙心泰單付
정조 23년
兵曹口傳政事壯勇大將趙心泰仍任事承傳右邊捕盜大將趙心泰仍任事承傳
정조 23년
以掌令金晦彬持平李東煥獻納尹命烈牌不進罷職傳旨傳于洪義浩曰只推
정조 23년
洪義浩啓曰行大司憲宋煥箕在外執義李貞運掌令姜世綸呈辭掌令金晦彬持平李東煥牌不進持平金履載未署經監察茶時之意敢啓傳曰知道
정조 23년
沈象奎啓曰居昌縣令李集玉聞慶縣監徐興輔憲府旣已署經而諫院則行大司諫閔台爀獻納尹命烈牌不進推考傳旨及罷職傳旨今方捧入司諫高宅謙正言李東宇在外無以備員署經何以爲之敢稟傳曰在外諸臺許遞與未差之代前望單子入之待下批牌招察任
정조 23년
臺諫前望單子入之大司諫李集斗司諫李貞運正言閔命爀落點
정조 23년
傳于沈象奎曰貶坐當前各司提擧中在外及赴燕人許遞令該曹口傳差出
정조 23년
傳于沈象奎曰吏曹參判前望單子入之
정조 23년
吏曹參判前望單子入之閔台爀落點
정조 23년
吏曹口傳政事以黃昇源爲宗簿提調李致中爲內資提調金思穆爲司宰提調
정조 23년
兵曹口傳政事以閔命爀爲文兼
정조 23년
正言閔命爀啓曰臣空疎譾劣本不合於淸朝耳目之任而恩旨遽下天牌儼臨於玉署在直之時而署經有命不得不章皇出肅而臣於本院旣經納言其在公格不可仍冒請命遞斥臣職答曰違牌納言許遞爾則以其代施行
정조 23년
沈象奎以弘文館言啓曰新除授副校理金銑時在江原道原州地經筵入番事緊請斯速乘馹上來事下諭傳曰依啓
정조 23년
徐英輔以備邊司言啓曰卽見慶尙道暗行御史金羲淳書啓別單則其一賑政一事以其尤甚之次之別雖有公賑私賑之異皆當以公穀會減而特以之次之故名以私賑乃以營邑之自備一體登聞苟是自備何必登聞乎繼自今私賑之自備名色使不得登聞之次之亦當設賑處竝依公賑例會減事也道臣請賑朝廷許賑則孰非公賑而特以其間或有不煩公穀自邑專當者故所以有私賑之名而此非公家責之以私賑則自備之多少有無亦不足問而第此自備名色之使不得登聞云者恐亦有違於古之賑規雖以該道二去壬子之賑雄邑守令至有萬石自備者去此名色則飢口穀數何以磨準又欲竝與飢口而不爲登聞則安有萬石之賑而不聞於朝廷者乎此本非眩於擧行之事一遵古規以某某邑設賑某某邑觀勢救急之意枚擧於開賑狀啓及夫穀簿磨勘之時公穀與自備之數循例開錄則自備多者自歸於公賑中私濟之邑也前以此意行會諸道可以按行不必別立新規其一還弊以錢還言之則或一遵於詳定之價或加減於詳定之數又除色落於其中則所縮亦多往來之費又除於此則餘者幾何又況墨守汚吏之憑藉此錢添數立本其所害民不一其端以單代言之則準折相代自有定式而租粟太麥無難單代則明年分給納米者受租納租者受米穀簿之紊亂至不可爬櫛至若立本則發賣公穀取其餘剩添數分給作爲本色此三條嚴加禁斷糴簿之山積沿枵蓋由於營閫之作錢也無論移錢與輸粟使之裒多益寡營閫需用之作錢亦使均排於山沿恐爲救弊之一端事也錢還單代立本法禁何等至嚴而一有按廉輒有此登聞揆以紀綱寧不寒心以本道言之統營六千石移貿之外無論某衙門元無以錢作穀之事所謂錢還也立本也何所憑藉而若是無憚乎過去繡行之所聞見者道臣決無不聞之理第更嚴飭竝與單代而一竝釐正使之大則狀聞論以當律小則考察嚴其警責至於穀簿之山積沿枵近來營穀之無得擅換衙門自有令甲各其所在當年耗條之外雖欲多數作錢恐無其路向以此事査問湖西此亦關問其委折向後裒益之政隨其邑情登聞擧行之意分付其一聞慶縣火田當初節目從實數收捧而今則以其濫徵之故火耕者苦於稅重許多山田遂有昔墾今廢者亦有無土而有稅不耕而混徵嚴飭該縣査減白徵之稅釐正虛錄之案他邑之似此等處一體釐正事也其一近來童濯之患峽野同然禁松植木今日之急務事也聞慶火稅之濫捧聞極可駭向因農務覆啓批旨以二十五日耕作一結之法一遵通編施行之意行會諸道先從已現發之聞慶痛加釐正舊摠幾許新摠幾許待秋成報本司俾有蘇救之實效禁養一事洞各作契民自爲禁之意有所往復於該道待其停當後施行其一近來位田多歸於禾利之賣亦或有班戶之勒買而所約猶不準給故驛人以此凋殘如當立馬勢必收斂且納馬之際該色點退徵索過多亦有混入於簽丁者此實爲難支之弊位田禁賣軍丁勿侵金石至嚴申加嚴飭事也位田買賣雖是法禁驛民之禁賣決是行不得之事惟是買者之無價還退最爲禁止之術此乃制法之微意而守令各私其民竝與分半而不許甚至流來驛屬無難簽丁大抵邑驛之爭直多在驛曲全在邑此必道臣扶驛抑邑念玆在玆然後各驛始可支保納馬點退之弊雖曰郵官之罪糾劾之政亦在道臣竝以此意嚴飭其一牛禁沿路一二邑外皆不免犯禁此蓋春初因輪行之症京師有弛禁之令故外邑認以爲禁條之稍解許多之邑有難一一論勘徵贖一事官禁旣弛故亦無徵贖於民間事也纔因湖西御史書啓曉飭諸道姑爲置之其一列邑疏堤莫不着意而咸安二樹亭新築堤水源甚少堤築不廣若逢小旱易致乾涸其所蒙利恐亦無多事也咸安新築之名實不副該倅之事固已可駭道臣之不能循名責實亦極未安從重推考委折使之報本司其一列邑所在鍮尺較諸齎去之尺不足皆爲一分此必自營頒尺是新制故與舊尺參差雖以各該邑所在之尺準於刑具不中法式加者絶無不足者居多外邑鍮尺更爲收聚新舊尺間以一爲準較正頒下事也向自本司一遵戶曹鍮尺頒之八道四都矣因江都所在鍮尺之少減分數於下道鍮尺諸道所頒者還爲收上此與過於分數似有間焉今姑置之其一民之所惡奴婢之名至於寺奴婢一入其籍逐口載錄贖良路絶婚嫁見枳抵死必避橫徵居多第換其奴婢之名作爲良丁收布一如他丁則經費無減數寺奴有紓冤事也前已屢陳亦姑置之何如傳曰允
정조 23년
徐英輔以備邊司言啓曰卽見江原監司尹弼秉狀啓則以爲祗受有旨人蔘勸採牟利妨農之弊釐改後狀聞之意前已馳啓而江陵等二十三邑每年採蔘政在於農殷之時而逐戶入山糜費不些畢竟空歸山野已熟之穀無以及時收穫反歸於鳥獸之食其爲妨農不可勝言逐戶督發之弊永爲革罷只以慣熟於蔘稏業採資生者抄擇勸入則蔘有多採弊實頓祛而採軍抄報大邑或爲二三百名小邑或爲六七十名若誠心勸採則蔘商牟利之弊峽民妨農之端不期祛而自祛以此定式事請令廟堂稟旨分付矣該道蔘軍逐戶調發之弊無異於江界之戶蔘而江界則令出官府關東則柵在蔘商官府之令勢固然矣蔘商之權寧不駭然蓋聞八月後蔘商輩散往各邑持杖持鞭如驅鷄豚督令入山無敢或後及夫空手而歸則或責錢緡或責穀包或責布匹必也滿望而歸由此論之則江界之戶蔘以其令出官府故設使闕採其所斂錢猶有定數關東之蔘軍柵在蔘商故不幸空歸其所誅求皆無限節不但秋穫之失時而已關東生理之薄不啻倍甚於江界而困於蔘役至於此極何幸聖恩東漸批旨下布今此道啓所論足爲目下救急之策第念不奪蔘商之權任其依前出村則所謂大邑二三百名小邑六七十名不過爲紙上之空言而逐戶鞭扑勢必如舊令各該邑蔘商下去之後留置邑中一依蔘軍抄報之數使之趁期入山嚴防潛賣之路待其畢採稱給蔘商然後始似有效以此定式施行而或有外此良策則更爲登聞亦無不可此意一體分付何如傳曰允大邑幾名小邑幾名之說何其駭然之甚果然認以爲雖至億百年能加減不得而爲此請乎無論二三百六七十名更以蔘商操縱之弊登聞先自此回啓道臣當於道內最遠地方定配以謝關東之民分付禁府使之備載謄錄而此後若或蔘商行惡如前使東邑之民一毫受困於蔘商之手則當該守令拿致王府置之重辟爲先拔例嚴飭可也
정조 23년
洪義浩以義禁府言啓曰保放罪人申大觀査啓今已啓下還囚議處府內保放罪人李秉淳亦爲還囚捧供以入之意敢啓傳曰知道
정조 23년
洪義浩以義禁府言啓曰慶尙假都事金仁柱拿來嚴問事傳旨啓下矣慶尙假都事慶山縣監金仁柱今方上來待命拿囚之意敢啓傳曰知道
정조 23년
洪義浩以義禁府言啓曰慶尙道暗行御史金羲淳書啓內慶山縣令金仁柱永川前郡守李秉淳比安縣監鄭時養聞慶縣監宋倫載新寧前縣監南正和等罪狀令攸司稟處事啓下矣金仁柱纔因他罪已爲拿囚李秉淳亦因他罪府內保放待開坐添問目捧供鄭時養宋倫載俱在任所云南正和頃因他罪定配於新寧縣依例發遣府羅將竝拿來何如傳曰允
정조 23년
洪義浩以義禁府言啓曰平安監司韓用龜狀啓內中和府使徐敎修爲先罷黜其罪狀令攸司稟處事啓下矣徐敎修時在任所云依例發遣府羅將拿來何如傳曰允
정조 23년
洪義浩以義禁府言啓曰大丘營將金處純拿問處之事傳旨啓下矣金處純時在任所云依例發遣府書吏交代後拿來何如傳曰昨日草記欲爲下敎而未果爲先用解見任別敍付過還任之律使之在官贖罪事令兼兵使拿入嚴飭可也
정조 23년
洪義浩以義禁府言啓曰頃因全羅監司李得臣啓本珍山郡殺獄罪人朴贊儀獄事刑曹覆啓判付內檢官拿處事依施此時守令不可曠官在任者待麥秋拿來事命下矣當該覆檢官錦山前郡守沈養之以全州判官時在任所而今已麥登依例發遣府羅將拿來何如傳曰課農之際不可曠官拿來分揀爲先令該曹發緘取招以聞可也
정조 23년
洪義浩以義禁府言啓曰頃因忠淸監司李泰永啓本鴻山縣偸符罪人李應駿等獄事刑曹覆啓判付內名以邑倅該邑之囚不能指一行査以致旣査又査究竟無期特以該邑不入於稍實秩姑不處分待麥秋該倅拿問處之事命下矣當該鴻山縣監申純時在任所而今已麥登依例發遣府羅將拿來何如傳曰課農之際不可曠官拿來分揀爲先令該曹發緘取招以聞可也
정조 23년
洪義浩以義禁府言啓曰頃因慶尙前監司李義綱啓本慈仁縣殺獄罪人朴銀三獄事刑曹覆啓判付內推官之妄錯無關於檢事之然否待麥秋拿處事命下矣當該初檢官慈仁縣監姜彙鈺時在任所而今已麥登依例發遣府羅將拿來何如傳曰課農之際不可曠官拿來分揀爲先令該曹發緘取招以聞可也
정조 23년
禁府啓目兵曹佐郞韓始裕原情云云傳旨內辭緣泛稱遲晩刑推得情何如判付啓新除之郞官豈辨東西乎容有可恕汰去放送堂上則異於生疎之人推考輕矣以遞差改付標事分付爲良如敎又啓目粘連罪人李秉淳亦原情云云問目內辭緣泛稱遲晩刑推得情何如判付啓有一於此罔非不法況旀現發諸條不能專事發明兺不喩莅任未久犯汚如許尤豈不駭痛之甚乎所當嚴訊勘律以懲近來墨倅等而非爲渠也揆以懿親與其家世宥之議容有可屈之一端除刑推爲先以當勘之准律擬啓爲良如敎又啓目守門將李潤九原情云云傳旨內辭緣泛稱遲晩刑推得情何如判付啓令兵判嚴棍懲礪爲良如敎又啓目前金化縣令金載謙原情云云傳旨內辭緣泛稱遲晩刑推得情何如判付啓所供亦不敢專事發明臺言未可謂爽實豈不無狀之甚乎嚴加照律以礪頹俗斷不可已爲先議處爲良如敎又啓目慶尙假都事金仁柱口招云云傳旨內辭緣發問目嚴問則其所納供專事漫漶泛稱遲晩刑推得情何如判付啓除邑時筵敎何如則何敢犯科乎尤爲無狀從重勘律以聞爲良如敎又啓目慶州前營將金魯岳趙等原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編竝只議處何如判付啓依允爲良如敎又啓目粘連向前申大觀段觀於査啓則別無可罪之端放送爲白乎旀秦興福段托以山訟變幻事實構誣官長肆然呈訴已極痛駭兺不喩敢於廟堂査問之下一辭粧撰致煩天聽究厥所爲萬萬痛惡其在懲頑俗杜後弊之道不可尋常處之令該曹照法嚴繩何如判付啓依粘目施行爲旀向於憫旱也伸枉審菀之擧付之廟堂者意在於下民知畏或勝於令京兆刑曹訪問査啓矣猥雜反甚如秦興福者瞞訴大臣之擧民習可惡各別嚴治以存堂陛之意分付該曹爲良如敎
정조 23년
全羅監司李冕膺疏曰伏以臣逖違天陛三載于玆犬馬依戀之誠寤寐如結不自意苫堊餘喘猥荷簪履之眷月未徙而樞府京兆除旨聯翩繼而有湖南按藩之命職名轉加寵光彌隆臣手奉華誥先示臣父相對感頌又將入告臣母如前之爲怳憁之頃觸發悲緖五內如摧自不覺其失聲而長號也念臣不孝之罪上通于天冥然苟存人理都絶喪制甫訖冠裳隨變跼高蹐厚廓然靡及每見堂中之桮棬依舊身上之衣縫如新觸目生哀遇物增感皇皇若有求而不得戚戚如窮人之無歸四瞿交竝萬念俱冷榮塗一步若隔前生尙何敢彯纓拖紳自同平人翺翔於周行之末哉噫臣少嬰貞疾偏被劬勞之恩晩登仕籍未卒反哺之養而風木遽驚隙駟靡駐終天之恨無地可洩竊自願往依松楸以畢餘生少伸不洎之痛而顧臣老父已屆常珍之年恒多委床之時一飯之加損一衣之寒煖少或失宜動輒增劇氣力頓異於朝晝憂慮靡弛於跬步雖在神氣稍勝之時尙無咫尺暫離之勢自經春初輪疾以後苦遲蘇完漸就凜綴比前日不翅爲落下幾層又於月前重添外氣危證敗兆交發迭攻首尾數三十日一直沈篤食飮全却眞元耗脫夜輒虛煩而不能交睫晝亦昏涔而艱於省事難支之形日甚一日臣方左右扶將蚤夜焦遑埋頭於刀圭之間委身於呻囈之傍忽於此際遽叨新命臣誠怵然憫然不知所出嗚呼躬逢明時官至刺史家有老父養以方面仰戴洪恩俯申至情實是人子之大願苟或有一分可赴之勢而幸奉毛義之檄反辭潘岳之郡者是豈情也哉第臣情私有萬萬無可奈何者設欲將往也則綿綴之氣朝不謀夕床玆之上尙難轉動幾百里撼頓斷無其望設欲離側也則方寸先亂涕淚隨滋氷炭交中如癡如酲許多時曠省初非可議百爾思量寧自犯辜恩慢命之科不敢爲抑情承膺之計臣情到此良亦慼矣此誠同朝之所共知而尙未有爲上言者雖以聖人體下之仁何由察其心而矜其情乎竊覸我殿下敦尙孝理之政凡於群下之少屬情理邊者擧皆垂怜而曲循之俾無一物之不獲其願則況如臣至切至迫之私殆無與比者乎玆敢冒入文字悉暴衷懇至於人器之不稱責任之難勝亦未暇論伏乞聖慈特賜諒察亟遞臣藩維之職俾得以專護父病粗安微分焉臣纔經外除荐縻官銜而悲苦憂煎無由叩謝隆恩昵覲耿光徒以懇急之情遽犯瀆撓之罪亦令有司施以重勘不勝幸甚臣無任云云答曰省疏具悉如有一分將往之勢豈可旣除旋遞卿其勿辭赴任
정조 23년
己未六月初二日辰時上御誠正閣諸承旨持公事入侍時行都承旨李集斗右承旨洪義浩左副承旨金翰東右副承旨沈象奎同副承旨徐英輔記事官柳台佐金啓溫李存秀洪奭周直閣金近淳以次進伏訖上曰東伯緘辭已爲入來乎集斗曰聞已入來而憲臺不備不得承受云矣上曰臺諫無行公者乎集斗曰執義李貞運卽行公臺諫而掌令姜世綸以旣遞復仍謂有情勢云矣上曰此是還收與仍任有間若是因事遞罷而仍任者則其在重廉防之道執此引義容或無怪而至於伊日還收則在臺臣與有榮焉且旣一番避嫌承批則有何引義之可言乎諫臺中南惠寬由限已過而以韓用鐸事作爲情勢云者尤不成說被彈者旣謂有情勢彈之者亦云有情勢似此情勢皆曰情勢則臺諫孰有行公者乎自政院嚴飭未辭朝守令使之署經可也命書榻敎曰兩司未肅拜人竝牌招守令署經仍命讀奏公事象奎讀奏京畿監司李在學狀啓陽城縣監金孝眞到任事右議政李時秀溫陵進去時都差使員及夫馬差使員依回題除之事平安監司韓用龜狀啓成川府使金啓洛到任事東萊府使金觀柱狀啓到任事義浩讀奏全羅監司李得臣狀啓鄭始元設筒引水所入穀物區處一款令該曹稟處事集斗讀奏江原監司尹弼秉狀啓農形事翰東讀奏慶尙監司申耆啓本盈德囚金得孫定配事忠淸監司李泰永啓本徒年罪人奴介老味限滿放送事罪人金箕南公州到配事全羅監司李得臣啓本充軍罪人申石哲金甲島到配事命分書判付訖英輔以無公事先退上曰禮曹判書奉常寺久任郞廳入侍出榻敎賤臣承命出傳與禮曹判書徐龍輔奉常判官金熙華偕入進伏上曰明日攝行酌獻禮儀節何以爲之耶龍輔曰年前定陵遣大臣攝行酌獻時爵用單獻而陵幸時局內諸陵攝享則用三獻未知何以則爲合於禮矣上曰酌獻之禮異於祭享似當爲單獻而永禧殿酌獻禮已例及毓祥宮宮園儀退去詳考後以爲出擧條擧行之地好矣龍輔先退命書傳敎曰奉常正之代口傳各別擇差又命書榻敎曰下直守令入侍賤臣承命出傳與中和府使朴基成慶山縣令尹載伋聞慶縣監徐興輔比安縣監李集玉偕入進伏命守令進前基成進奏姓名上曰曾經幾邑守令乎基成曰初除見職而曾經江界邊將矣命奏七事載伋進奏姓名命擧顔敎曰曾經何邑載伋曰曾叨松禾安城矣上曰下去善爲之可也命除七事興輔進奏姓名命奏七事敎曰爾除宮司後初見矣下往努力必勝於前倅可也集玉進奏姓名上曰曾經戶郞乎集玉曰然矣命奏七事上曰與都承旨爲幾寸乎集玉曰爲十寸矣上曰與居昌倅爲近族耶集玉曰臣之堂叔矣上曰居昌倅旣云篤老侍下則與前倅情理旣無異同宜有區處之道而比安則比居昌猶爲便近以此相換似好矣命書榻敎曰以老人侍下使之相換而相換者又是篤老侍下云其在孝理之政不可强令察任居昌縣監李普源與今日辭朝守令中便近窠令該曹口傳相換竝令除朝辭赴任仍敎曰分付吏曹以比安倅使之相換可也命象奎宣諭訖命守令先退龍輔進伏上曰陵殿酌獻禮已例已皆考見耶龍輔曰今此溫陵遣大臣攝行酌獻禮係是曠古初有之擧祭品爵數不可無一定之制而博考典禮無他旁照之例獨五禮儀陵殿一體之文足爲可援之證永禧殿酌獻禮時祭品器數一依名日祭品而只行單獻故毓祥宮及諸宮酌獻禮亦皆遵用是禮矣今亦依此例祭品則以陵幸時局內諸陵遣大臣攝行祭品磨鍊而爵用一獻恐合事宜此後如此之時亦以此定式施行何如上曰依爲之龍輔曰今此酌獻禮雖是攝行不可無用齋之擧只當日用齋之意分付何如上曰依爲之竝出擧條敎熙華曰欲以祭品事詢問而使之入來矣旣出擧條退去可也龍輔等先退命書全羅監司李冕膺疏批又命書傳敎曰完伯批下强與不强間斯速出場可無羈縻爲弊之弊行全羅監司李冕膺牌招又命書傳敎曰前大將趙心泰竝仍前職牌招使之受符敎象奎曰今番溫陵奉審時局內愼成諸家墳山近亦修治云耶象奎曰或有修治處而其中亦多有未修治者莎痕脫落墳形平夷者間亦有之矣上曰愼氏後孫聞皆在鄕而成氏則進士成烈爲其後孫云招致政院問其事實而將下傳敎謄給一本可也義浩曰臣於月前奉審長陵則局內外白虎有鄭氏家墳而曾有先朝下敎尙今修治其塋域云矣上曰曾聞其時鄭家人嘗夢見一老翁從者甚衆列坐於其家墳山上自謂與七十弟子來會云旣覺而異之其說遂大播未幾遷奉陵寢於其局內此亦異事之先兆者昔在先朝因命其家守護其墳塋許其望祭且聞齊陵一局本是驪興國舅家墳山而神懿聖后陵寢借用於其局內伊時事蹟甚爲稀異遂基興王之業其後國舅家諸山另加守護而近亦未知其果能遵行矣仍命書傳敎曰今聞溫陵奉審進去承旨回奏之言何其與年前定式一切相反也局內左右及主山齋室近處所在愼墓成墓墓道除治樹木翦伐一依思陵局內鄭山例令陵官各別顧見本家人亦許望祭矣成墓近處之趙山子孫則其後時或望祭於前築之壇而愼與成無聞竝與墳莎無人修築云豈陵官之以年前下敎不能分明知委於諸家而然乎抑零替而寢遠莫能以時辦備而然乎令禮曹曉諭於愼成諸家後孫嚴飭於齋郞陵屬等毋敢恝然又聞承宣言愼成諸山有碑有碣外平夷不辨處多有之云何聞之晩也若於如彼諸處任其木根之盤錯則不唯聖后陟降之靈必有憫惻於洋洋之中揆以事理寧容如許亦令禮曹嚴飭明知爲塚而不辨其形自來指點而平夷莫尋諸如此處或芟其根條或禁其播植定標置限轉相遵守則愈遠而愈當曉然於昭聖后之思怡豫欣悅有可以度測唯今之敎爲陵官者敢不着念遵行乎亦令禮判揭板齋所因此思之思陵之諸鄭墳山修塋禁樵望祭一遵先朝定式擧行乎愍懷墓諸姜之山年前始聞鞠蕪蓊翳使之疏拓亦許倣用思陵溫陵局內諸山之例今皆一一遵守乎又思之長陵外白虎所在所謂鄭山事面雖異於成與鄭墳而使其家人許其修治聖意有在果至今遵用先朝下敎而齊陵近處所在驪興府院君墓亦依受敎爲之乎一體詳問草記又思之貞陵復位事蹟恰如溫陵事實而復位之後行祀之日靈雨祁祁於局內先正與故相諸人及敦匠者俱有紀蹟之說是月卽我神德聖后誕降之月也聖后籍本象山而國舅康公允成亦稱象山府院君象山之一號卽谷山也嘗見故事聖后㪺溪水泛楊葉進之聖祖奇其所對後有舟梁之儀人云溪是龍峰之前龍淵而淵傍有宮墟柱石宛然然則聖后本第舊址又足可徵邑誌或有所載又或故老之有詳明傳道處乎亦令禮曹關問該道使之狀聞仍敎曰禮判使之姑勿出去筵敎與傳敎詳錄一通知委齋郞處可也又敎曰向於故參判柳夢寅伸雪之時如重臣李命植之論至爲嚴峻此等議論亦不可無者至如今番信度公旌閭亦必以甲子時事或有雌黃之論而忠於所事旣辦大節則其餘都不必云云諸臣須悉此意可也命退諸臣以次退出
정조 23년
己未六月初二日辰時上御重熙堂軍士房承旨入侍時同副承旨徐英輔記事官金啓溫李存秀洪奭周以次進伏訖上曰各司貶坐設行之日字何不錄入耶英輔曰亦有未及出令者故不得盡爲錄入矣上曰申飭斯速設行可也命書榻敎曰王大妃殿進御加味蔘橘飮十五貼製入又命書榻敎曰全羅監司更爲牌招命退承史以次退出
정조 23년
行都承旨李晩秀坐直行左承旨李書九坐行右承旨姜彝正坐左副承旨洪義浩坐直右副承旨金翰東坐同副承旨徐英輔坐注書柳台佐仕直金啓溫仕事變假注書弼聖賚仕
정조 23년
李書九啓曰臣書九以司譯院提調褒貶坐起進去下直之意敢啓傳曰知道
정조 23년
金翰東啓曰玉堂備員間視事頉稟之意敢啓傳曰知道
정조 23년
傳于洪義浩曰右副承旨許遞
정조 23년
洪義浩啓曰吏曹郞廳來言承旨有闕政事取稟傳曰前望單子入之待下批牌招
정조 23년
承旨前望單子入之李晩秀姜彝正落點
정조 23년
傳于金翰東曰右承旨疏批已下牌招察任
정조 23년
傳于李晩秀曰明日溫陵遣大臣攝行酌獻禮香祝當於仁政殿月臺親傳以此分付
정조 23년
傳于李晩秀曰明日出宮門路萬安門爲之
정조 23년
傳于徐英輔曰後日次次對進定於明日
정조 23년
徐英輔以備邊司言啓曰頃因梁山郡守尹魯東上疏諸般弊瘼矯革狀聞事因批旨行會矣卽見慶尙監司申耆狀啓則以爲流來未頉事近來田政到底紊亂多頉少起亦一痼弊今若只許其頉不問其起則國結耗縮已無可言而道內此等未蒙頉之邑亦必接跡而起自今秋另飭該邑無論還起與加闢使之從實報來所謂仍未付畓一百六十一結四負六束姑爲許入今災限以五年得幾結而頉幾結期於彼此相當云矣許入今災隨得補缺災政之要本不外此姑依所請施行漕倉移設事今春巡路委進詳察則所謂鵲院處在距漕倉十里下流船路平夷果勝於三浪而當費許多人力剗山堙谷然後僅容一倉舍之外更無人家之托接處左右前後民塚百餘之葬當入開拓之中亦涉重難金海之竹島對峙梁山尤所便近而後倉屬邑之距此程途或爲二三百里近不下百餘里從前移倉之論屢發而屢寢者實由玄風等三遠邑民情之不願則今爲一梁郡遽議移設於竹島決是行不得之政許令梁山別設一倉於該地方江岸收捧稅穀以待漕船過去時添載如金海巨濟南海等邑之例云矣漕倉移設實難輕議梁山之別設一倉旣有金海等邑之例使之更商於都差使員及領運差員亦詢便否於船格輩俱以爲便則一體依施明旨島公鹽事當初設施皆出於爲公用裕民食之意則到今還收本米任其自販未必有益於島民生理故自來稱冤不在罷倉惟以私鹽禁賣爲其欛柄關辭中勿拘和賣誠爲的確之論前道臣以此知委於沿江各邑及煮鹽民等處使之無拘公私以爲通同發賣之地臣無容更贅他說云矣通同發賣卽是島民陸民之情願而如是之後則畢竟公鹽無以區處此所以言之易而實則難也今旣以通同和賣知委沿邑云萬一有更分公私之弊則其爲欺民反不如不令之爲愈知悉此意終始信令之意分付南倉利錢事甲午年間別備錢一萬兩分俵於道內四十八邑什二取殖以補公用而以輕邊之故一番取用不肯沒納年復年來仍存本錢以此貽弊其中最甚之尙州等六邑收合本錢還送南倉星州等五邑之分授村民者待麥秋收捧移給吏校各廳每歲末督納之意嚴飭此外三十七邑別無爲弊之事仍前擧行云矣錢之末弊何處不然而道啓旣以有弊處則各爲區處無弊處則仍前施行爲言別無可以稟處機張戶結斂事該縣官廳雜種及使客支供隨用斂民故二去甲子年因邑民等訴創出散結名色每結米十斗式合八百六十四石逐年收捧諸般斂民者一倂防給逮至中年除減二斗只存八斗年來元結漸縮用下式繁每年加下三百餘石還爲追徵於應納八斗之外故每結之斂今至十二斗自今以後無論豐歉準八斗收捧排用之意成節目遵行計料而四斗米減給之代別般措劃然後邊邑凡事不至狼狽元會取耗之法三千石以下所在邑十分條一升五合會錄一斗三升五合則本官取用今以二千三百三十四石米糶糴於該縣而用三千石以下邑取耗之式則半分邊之官用耗當爲一百五石以此給代而該縣時留米九千餘石幾皆軍餉如非換作無路着手許以元會租五千八百三十五石作米二千三百三十四石與機張軍餉米換錄衙門永不移易取耗補用而不緊冗下毋論錢穀竝爲參量剋削所減二百十五石竝計劃付條一百五石則結民蒙減實爲三百二十石營閫分定雜役之可合釐革者或移或罷務歸稱當而戶結斂存減數爻別具冊子上送備邊司上項諸條竝令廟堂稟處而錢還回分大同濫捧驛屬願納等事更申法例關飭邑驛俾無如前之弊舊陳還起降減事及梁山島中兩面軍布停退代捧事前道臣已報備局故不爲更論附陳云矣永除四斗之米在民之實惠莫大代給元會之耗官用之名色亦正其所變通實爲得宜其餘冗下之或存或減營閫分定之或移或革竝爲依施今則結斂之數界限分明一或違越直當施以贓律非比可東可西之謬例以此意使之添入節目永久遵行何如傳曰允